Вернер Хайзенберг
Вернер Карл Хайзенберг () е германски физик, един от основоположниците на квантовата механика, носител на Нобелова награда за физика за 1932 година.

Биография 

Роден е на 5 декември 1901 година във Вюрцбург, Германия, в семейството на професора по византийска история Август Хайзенберг. В младостта си Вернер Хайзенберг е скаут. Следва физика в Мюнхенски университет при Арнолд Зомерфелд. Завършва университета за минимално разрешеното време – три години, защитавайки дисертация на тема „Върху стабилността и турбулентността на течни потоци“. През 1924 г. става асистент на Макс Борн в Гьотинген. Работи в Копенхаген и с Нилс Бор, с когото го свързва сърдечно приятелство. В следващите години, съвместно с Макс Борн и Паскуал Йордан създава основите на квантовата механика. През 1927 г., на 26 години, става професор в Университета в Лайпциг.

За създаването на квантовата механика през 1932 г. Хайзенберг получава Нобелова награда за физика. По време на Втората световна война обаче остава в Третия райх, за разлика от много свои колеги, които емигрират. От 1942 до 1945 г. ръководи Института по физика (Общество на Кайзер Вилхелм) в Далем и преподава като професор в Хумболтовия университет в Берлин, където участва в проект за създаване на германска атомна бомба. След войната съюзниците го интернират в Англия от 1945 до 1946 г., след което се завръща в Германия и става директор на Института по физика (Общество Макс Планк) в Мюнхен.

Жени се през 1936 г. за Елисавета Шумахер. Имат седем деца, а един от синовете му – Мартин Хайзенберг, става професор по генетика.

Умира на 1 февруари 1976 година в Мюнхен на 74-годишна възраст.

Библиография 
 Die physikalischen Prinzipien der Quantentheorie. Stuttgart: Hirzel, 1930.
 Wandlungen in den Grundlagen der Naturwissenschaft. Stuttgart: Hirzel, 1935.
 Die Physik der Atomkerne. Braumschweig: Vieweg & Sohn, 1943.
 Physics and philosophy. New York: Harper & Row, 1958.
 Introduction to the unified field theory of elementary particles. London: Wiley & Sons, 1966.
 Der Teil und das Ganze: Gespräche im Umkreis der Atomphysik. München: Piper, 1969.
 Schritte über Grenzen. München: Piper, 1971.

Вижте също 

 Съотношение на неопределеност на Хайзенберг

Външни препратки 
  Официален мемориален сайт за Хайзенберг, създаден от сина му
  Биография на Вернер Хайзенберг на сайта на Нобеловите награди
  Страница за Хайзенберг на сайта на Американския институт по физика 
 Стенограма от 14 август 1945 г. на лекция на Хайзенберг и дискусия сред германски физици по повод атомната бомба над Хирошима , встъпителни бележки и превод на Христо Протохристов

Източници 

Германски физици
Носители на Нобелова награда за физика
Германски нобелови лауреати
Мюнхенски университет
Гьотингенски университет
Преподаватели в Лайпцигския университет
Преподаватели в Хумболтовия университет
Чуждестранни членове на Британското кралско научно дружество
Членове на Берлин-Бранденбургската академия на науките
Членове на Националната академия на науките на САЩ
Членове на АН на ГДР
Доктор хонорис кауза
Родени във Вюрцбург
Починали в Мюнхен